Sündinud Riias, lõpetanud Läti Ülikooli läti filoloogina. Õppinud 1994-1995 inglise keelt ja kirjandust Columbia ülikoolis Missouris. Töötanud Jānis Rainise uurimisgrupis, kirjandusajakirja "Karogs" ja Riia õhtulehe "Rīgas Balss" toimetustes. Aastatel 1995-1997 töötas Ikstena külalistoimetajana ajakirja The Review of Contemporary Fiction  (Illinois) erinumbri kallal, mis oli pühendatud läti kirjandusele.  Aastal 1998 ilmus tema esimene romaan "Elu pühitsus", millel oli Lätis suur menu. Taani kriitik Nicki Hansen kasutab raamatu kohta sõnu: "unenäoline, salakaval, pildirikas, tormiline, mõtlik, võimas". Ikstena teine romaan "Neitsi õpetus" viitab otseselt T.S.Eliot`i "Neljale kvartetile". Kirjanduskriitik Kärt Hellermaale tõi Ikstena esimene romaan meelde T.S.Elioti luule ("Lätlanna poeetiline loits", Eesti Päevaleht 23.01.2004).  Tema loomingut on tõlgitud soome, saksa, vene, sloveeni, prantsuse, rootsi, inglise, eesti ja taani keelde.